Transferín je β1-globulín. V sére pôsobí ako hlavný transportér železa a tiež ako negatívny reaktant akútnej fázy. Reverzibilne viaže železo, meď, zinok a vápnik. Je syntetizovaný predovšetkým v pečeni, ale čiastočne aj v mozgu. Počas laktácie dochádza k jeho syntéze aj v prsníkovej žľaze. Transferín prenáša železo z makrofágov, kde sa železo uvoľňuje po rozpade erytrocytov, alebo z čriev, kde sa železo absorbuje.
Fyziologicky je transferín zvýšený počas ťarchovosti (stimulujúci vplyv estrogénov) a pri používaní antikoncepcie. Zvýšené hodnoty sa najčastejšie vyskytujú pri hypochromnej anémii z nedostatku železa, hepatitíde, cirhóze, nadmernom príjme železa (opakované transfúzie, parenterálne podávanie), nadmernom požívaní alkoholu. Dedičný nedostatok transferínu je veľmi vzácny. Jeho dôsledkom je, že sa železo neprenáša ku krvotvorným orgánom. Znížené hodnoty najčastejšie bývajú pri akútnych zápaloch, hepatopatii, hemochromatóze, intoxikácii železom, malnutrícii, nefróze, hemolytickej anémii a podobne.